<classify> Rais wa Zanzibar Dk Ali Mohamed Shein anatazamiwa kuwaongoza mamia ya Wazanzibari katika maadhimisho ya Miaka 56 ya Mapinduzi ya Zanzibar, yatakayofanyika Uwanja wa Amaan mjini Unguja leo.Sherehe za miaka 56 ya Mapinduzi ya Zanzibar ni za mwisho kwa Rais Shein, ambaye anatarajiwa kumaliza muda wa 10 akiwa madarakani ifikapo mwezi wa Oktoba mwaka huu, utakapofanyika uchaguzi mkuu.Shein aliingia madarakani mwaka 2010 na kuunda Serikali ya Umoja wa Kitaifa, huku Maalim Seif Sharif Hamad akichaguliwa kuwa Makamu wa Kwanza wa Rais na Balozi Seif Ali Iddi kuwa Makamu wa Pili wa Rais.Hata hivyo, Serikali ya Umoja wa Kitaifa ambayo inatokana na Kura ya Maoni iliyopigwa na Wazanzibari, haikutekelezwa vizuri katika awamu ya pili ya miaka mitano, baada ya chama kikuu kilichokuwa kikiunda serikali hiyo cha CUF, kususia uchaguzi wa marudio wa Machi 2011, baada ya kufutwa uchaguzi wa Oktoba 25.Sherehe za Miaka 56 ya Mapinduzi ya Zanzibar, zitahudhuriwa na Rais wa Jamhuri ya Muungano wa Tanzania Dk John Magufuli ambaye ameshiriki katika uzinduzi wa miradi mbalimbali, ikiwemo hoteli ya kitalii ya Verde na Shule ya Sekondari ya Mwanakwerekwe Unguja. Kwa muda wa wiki mbili, wananchi wa Zanzibar wamekuwa katika harakati kubwa za kushiriki uzinduzi na kuweka mawe ya msingi miradi mbalimbali ya maendeleo, ikiwa ni shamra shamra za miaka 56 ya Mapinduzi.Miongoni mwa miradi mikubwa iliyozinduliwa ni shule za sekondari zilizojengwa kwa ghorofa zilizopo Mwembe Shauri Unguja na Pemba Wingwi. Serikali ya Mapinduzi ya Zanzibar katika utekelezaji wa Ilani yake 2015-2020 na Dira ya Maendeleo 2020 imeweka kipaumbele ujenzi wa shule za kisasa za ghorofa ili kuchukuwa nafasi kubwa kwa wanafunzi. Hatua hiyo inakwenda sambamba na kutekeleza kwa vitendo Mapinduzi Daima kwa kuendelea kutoa elimu bila ya malipo, ikiwa ni ahadi ya Rais wa kwanza wa Zanzibar, hayati Abeid Amani Karume.Suala la kuimarisha sekta ya elimu bure ilikuwa ni moja ya ahadi ya chama cha ASP kilichopigania Mapinduzi ya Zanzibar kwa kuifanya elimu kuwa bure, alisema Riziki Pembe Juma, ambaye ni Waziri wa Elimu na Mafunzo ya Amali.Mkuu wa Mkoa wa Mjini Magharibi, Unguja Hassan Khatib aliwataka wananchi kujitokeza kwa wingi katika kilele cha maadhimisho ya sherehe hizo ambazo ni utambulisho wa wananchi wa Zanzibar katika taifa lao huru.Kwa mujibu wa ratiba ya sherehe hizo, viongozi wote wakuu, wakiwemo marais wastaafu wa Jamhuri ya Muungano wamealikwa kuhudhuria sherehe hizo. Sherehe hizo zitapambwa na maandamano ya wananchi wa mikoa mitano ya Zanzibar, ikiwemo miwili kutoka Pemba ambao watapita mbele ya mgeni rasmin na kutoa salamu zao. Sherehe hizo zitaongozwa na vikosi vya ulinzi vya Jeshi la Wananchi wa Tanzania JWTZ, ambao watapita mbele ya viongozi wakuu kwa gwaride rasmin.Wananchi wa Zanzibar watapata nafasi ya kumsikiliza Rais Dk Ali Mohamed Shein katika hotuba yake, ambayo ni ya mwisho katika kipindi cha miaka kumi ya uongozi wake wa kuiongoza Zanzibar akiwa Rais na Mwenyekiti wa Baraza la Mapinduzi.Wazanzibari walilazimika kufanya Mapinduzi Januari 12 mwaka 1964, baada ya kuchochwa na madhila ya utawala wa Kisultani kutoka Oman. Mapinduzi hayo yalifanywa na Rais wa kwanza wa Zanzibar Hayati Abeid Amani Karume kwa kushirikiana na viongozi wa ASP Januari 12 mwaka 1964.  <topic>: KITAIFA 